J E G Y Z Ő K Ö N Y V

1. *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2021. december 16-i rendkívüli nyílt üléséről***

Rendelet: 18-19/2021 (XII.17)

Határozat: 35-49/2021 (XII.16)

***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2021. december 16-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Szép Dániel és Szlávik Csaba képviselő-testületi tagok |
| *Távol van:* | dr. Stepics Anita jegyző  Zsebe Ferenc képviselő-testületi tag |
| *Tanácskozási joggal meghívottak közül jelen van:* | |
|  | dr. Fábián Ágnes aljegyző  Kósi Eszter Irodavezető  Molnár Dániel, a Polgármesteri Kabinetiroda vezetője  Körmendy-Szalai Mónika Irodavezető  Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, az ülést 8 órakor megnyitja. Szeretné megkérni a Képviselő-testület tagjait, hogy a maszk használata fontos, azonban a jobb érthetőség miatt vegye le a maszkját az majd, aki szót kap.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

N A P I R E N D

Nyílt ülés keretében:

* 1. Adósságot keletkeztető ügylet -korábbi határozat pontosítása  
      Előterjesztő: **Bebes** **István** polgármester
  2. 2021. évi költségvetési rendelet módosítása  
      Előterjesztő: **Bebes** **István** polgármester
  3. A helyi közművelődési feladatok ellátásáról szóló rendelet módosítása  
      Előterjesztő: **Bebes** **István** polgármester
  4. Fejlesztési hitelszerződés módosítása  
      Előterjesztő: **Bebes** **István** polgármester
  5. Fedezet biztosítása a 2022. évi költségvetés terhére   
      Előterjesztő: **Bebes** **István** polgármester
  6. 2022. évi belső ellenőri terv jóváhagyása  
      Előterjesztő: **Bebes** **István** polgármester
  7. Körmendi Híradó kiadása 2022. év – ajánlatok megtárgyalása  
      Előterjesztő: **Bebes** **István** polgármester
  8. Rozsdabizottság megkeresésére ismételt állásfoglalás  
      Előterjesztő: **Bebes** **István** polgármester
  9. Beszámoló a Körmendi Közös Önkormányzati Hivatal 2021. évi munkájáról  
      Előterjesztő: **Dr. Stepics Anita** jegyző
  10. Beszámoló a Pénzügyi és Közbeszerzési Bizottság közbeszerzési munkáiról  
       Előterjesztő: **Dr. Szabó Barna** elnök
  11. Beszámoló a Szociális és Egészségügyi Bizottságra és a polgármesterre átruházott szociális hatáskörök gyakorlásáról  
       Előterjesztő: **Bebes** **István** polgármester, **Tóth Gábor** elnök
  12. Beszámoló a Körmend és Mikrotérsége Köznevelési Intézményfenntartó Társulás 2021. évi tevékenységéről  
       Előterjesztő: **Bebes** **István** polgármester
  13. Beszámoló a Körmend és Kistérsége Önkormányzati Társulás 2021. évi tevékenységéről  
       Előterjesztő: **Bebes** **István** polgármester
  14. A Körmendi Kulturális Központ, Múzeum és Könyvtár alapító okiratának módosítása  
       Előterjesztő: **Bebes** **István** polgármester
  15. Alpolgármesteri beszámoló  
       Előterjesztő: **Belencsák István** alpolgármester
  16. Közterület elnevezése  
       Előterjesztő: **Bebes** **István** polgármester
  17. Jutalom megállapítása  
       Előterjesztő: **Belencsák István** alpolgármester

**N A P I R E N D:**

**1./** **Adósságot keletkeztető ügylet -korábbi határozat pontosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy szeptemberben elfogadta a Képviselő-testület a három évre kitekintő adósságot keletkeztető ügyletekről szóló előterjesztést, ez kötelezően csatolandó melléklet a kormányengedélyes hitelfelvételhez kapcsolódóan. A Magyar Államkincstár hiánypótlásával jelezte, hogy a kormányengedélyhez nem kötött hitelfelvétel tőke és kamat törlesztéseit nem kell bemutatni a határozatban. Ennek megfelelően lett javítva a határozati javaslat, amelynek elfogadását kéri a Testülettől.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**35/2021. (XII.16.) önkormányzati határozat**

Körmend Város Önkormányzati Képviselő-testülete az 1. számú mellékletben meghatározottak szerint elfogadja az Áht. 29.§ (3) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

**2./ 2021. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy negyedik alkalommal kerül sor a rendelet módosítására, több jogcímen érkeztek pótlékok és normatívák az Önkormányzathoz, melyeket át kell vezetni a rendeleten. A kieső adóbevételek kompenzálására Körmend Város Önkormányzata 53.281.631 forint támogatásra lett jogosult. Megjelennek a rendeletben nyertes pályázatok is. Többek között a zártkerti pályázat, míg a TOP Zöldváros II. projekt keretében felújításra kerülő mozi épülethez és különböző aktivitásokhoz kell többletfedezetet biztosítani. A múzeumi feladatellátás esetében a működési bevételek előirányzatát szükséges megemelni, hiszen 3 900 000 forint jelentős többletbevétel keletkezett a múzeumnál az idei évben. A közfoglalkoztatás is megjelenik a rendeletben az intézményeket érintően.

Szlávik Csaba képviselő-testületi tagnak az előterjesztés második oldalához kapcsolódóan van észrevétele. 2019 januárjában benyújtottak egy számlát, amely szerint 3 300 000 forintot vissza kell fizetnie a városnak. Volt egy előleg számla, amely nem stimmelt, a Belügyminisztérium kispécizte és vissza kell fizetni 3 080 000 forintot, valamint ügyleti kamat címén 217 900 forintot. Szeretne érdeklődni eziránt, bár ez veszett fejsze nyele, mivel ez 2019-ben történt.

Kósi Eszter Irodavezető asszony válaszul elmondja, hogy előleg számla mögött sosincs teljesítés, ezt a számlát azért nem fogadták el, mivel az elszámolhatóság szempontjából megadott határidő előtt történt a kifizetése, tehát jogos volt az észrevétele a Belügyminisztériumnak.

Szlávik Csaba képviselő-testületi tag elmondja, ez már a második eset, hogy vissza kell fizetni.

Bebes István polgármester elmondja, számos olyan dolog van, amikor olyan feladat van, amelyet el kell végezni időben. Próbálják előbbre vinni a dolgokat, viszont vannak szabályok, amelyek alapján ezeket a feladatokat el kell végezni.

Szlávik Csaba képviselő-testületi tag természetesen elfogadja, mert hiba nélkül dolgozó ember nincs, csak nagyobb odafigyelést szeretne kérni, illetve reméli, hogy az elkövetkezendő időszakban nem fog olyan előfordulni, hogy ismételten valamilyen hiba miatt a város költségvetésébe bele kell nyúlni.

Bebes István polgármester annyiban válaszol erre, hogy többször találkoztak már ilyen dologgal, hogy egy-egy projektet próbáltak megtervezni, és ennek során lett olyan támogatási összeg, amit vissza kellett fizetni annak ellenére, hogy természetesen az egész feladatot igyekeztek elvégezni. Bízik abban, hogy a pénzügyi iroda mindent megtesz annak érdekében, hogy ezeket mérsékelje.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a rendeleti javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**18/2021. (XII.17.) önkormányzati rendelet**

Körmend Város Önkormányzata és intézményei 2021. évi költségvetéséről szóló 2/2021. (II.12.) önkormányzati rendelet módosításáról

**3./ A helyi közművelődési feladatok ellátásáról szóló rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2020. decemberében a Képviselő-testület új közművelődési rendeletet fogadott el, amelyre törvény kötelezte az Önkormányzatokat. A Vas Megyei Kormányhivatal pár kiegészítést, pontosítást kért a rendelethez, például az ünnepek és a kiemelt civil szervezetek felsorolását tartalmazó mellékletek törlését kérték, azonban az ott szereplő rendelkezések beépíthetők a rendelet szövegébe. A Kormányhivatallal történt egyeztetés alapján készült el a rendeletmódosítás.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a rendeleti javaslat elfogadását.

Auer Miklós képviselő-testületi tag elmondja, természetesen megszavazza a napirendi pontot, nagyon jól írták, hogy kérik a kiemelt civil szervezetek törlését, ezzel kapcsolatban szeretne egy apróbb pontosítást kérni, hogy mégiscsak jól lássák ezeket a kiemelt civil szervezeteket. 2000-ben az akkori Kulturális, Turisztikai és Sport Bizottság megalkotta a Körmendi Civil Kalauzt, ahol összegyűjtötték az összes civil szervezetet, amely valószínűleg pontosításra vár. Annak idején találták ki azt, finanszírozási problémával küzdött jó pár civil egyesület, és a kiemelt szó, mint olyan, nem csak a tevékenység miatt kiemelt, hanem a finanszírozás miatt lettek kiemeltek. Akkor volt költségvetés januárban, februárban kiírták a pályázatot, márciusban elfogadták, áprilisban lett folyósítva a pénz. Lehet látni, vannak olyan civil szervezetek, akiknek szükségük volt a folyamatos önkormányzati támogatásra, nekik is kellett ugyan pályázni, nekik is be kellett számolni, de nem áprilisban kapták meg azt a bizonyos összeget, hanem folyamatosan, hogy a tevékenységük biztosított legyen. Ilyen volt például a kosárlabda csapat, az össze fociklub, a televízió, stb. Tehát a kiemeltség nem csak a tevékenységük miatt lett, hanem inkább finanszírozási okok miatt. Előfordulhat, hogy nem mindenki tudja ezt.

Molnár Dániel a Polgármesteri Kabinetiroda vezetője jelzi, hogy a bizottsági ülésen volt javaslat arra vonatkozóan, hogy az ünnepnapok felsorolásánál eddig tartalmazta a rendelet, hogy mi, amelyet nem minden évben kell megrendezni, hanem 5 évenként, így itt érkezett javaslat a Bizottság részéről, hogy történjen meg ennek a kiegészítése is az új rendelet kapcsán.

Dr. Hadnagy Ádám képviselő-testületi tag elmondja, hogy a 2.§ b) pontja az 1943-as doni áttörés évfordulója, az e) pont a kommunizmus és egyéb diktatúrák áldozatainak emléknapja, és az l) pont a Holokauszt emléknap, a körmendi gettó felszámolásának emléknapja 5 évente kerülne megrendezésre, míg az összes többi évente.

Bebes István polgármester kéri a módosított rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**19/2021. (XII.17.) önkormányzati rendelet**

A helyi közművelődési feladatok ellátásáról szóló 26/2020. (XII. 14.) önkormányzati rendelet módosításáról

**4./ Fejlesztési hitelszerződés módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend Város Önkormányzata Képviselő-testülete 2018. évben döntött fejlesztési célokhoz kapcsolódó hitel felvételéről, a fejlesztési cél, amit a Képviselő-testület már jóváhagyott, a piac melletti csapadékvíz-elvezetés, valamint a Bástya utcai körforgalom kiépítését célozta meg. A hitelszerződéseket az önkormányzat 2018. évben kötötte, amely közül 2021. évben a Bástya utcai körforgalomra szóló szerződésből lehívásra került 5 millió Ft. A másik hitelszerződés esetében, amely a piac körüli csapadékvíz-elvezetéshez kapcsolódott, nem került lehívásra hitel, mivel a fejlesztési feladat megvalósítása még nem indult el. Jelen pillanatban zárult a közbeszerzés ex ante ellenőrzése, így most jelenik meg a közbeszerzési felhívás, feltételes eljárás keretein belül. A pénzintézettel történt egyeztetés alapján lehetőség van arra, hogy azonos feltételekkel meghosszabbításra kerüljön a csapadékvíz-elvezetéshez kapcsolódó hitelszerződés 2022. december 31-ei rendelkezésre tartással. Ez egy kedvező feltétel, javasolja, hosszabbítsák meg a hitelszerződés hatályát, az Önkormányzat ennél a beruházásnál is elmegy természetesen kiegészítő támogatásért, ahogy tette ezt a barnamezős, vagy energetikai pályázatnál is, így csak jövő év elején dől el, hogy le kell-e hívni a hitelt vagy sem.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**36/2021. (XII.16.) önkormányzati határozat**

Körmend város Önkormányzati Képviselő-testülete fejlesztései megvalósításhoz elhatározza hitel felvételét az alábbiak szerint.

1. a). Piac melletti terület csapadékvíz elvezetéséhez 10.000.000 Ft.

Futamidő: 10 év.

1. a). Körmend Város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és a hitelt folyósító hitelintézet részére a hitelintézetnél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
* valamint minden további nem nevesített költségvetési bevétel engedményezése
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /5/ bekezdésében meghatározott korlátozás alá.

b). Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, ajánlatokat kérjen be a hitelintézetektől, és a legjobb ajánlatot tevő hitelintézettel a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

**5./ Fedezet biztosítása a 2022. évi költségvetés terhére**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a város már döntött a közvilágítás fejlesztésének hitelfelvételét illetően, amely egy kormányengedélyes hitel. A Kormány ennek megfelelően támogatta is, a szerződés megkötésére sor került, a feladat ezzel kapcsolatban elindult, azonban vannak olyan frekventált helyszínek, amelyeknél szükséges lenne, hogy karbantartás keretében a közvilágítás javulni tudjon. Kéri a Testületet, hogy 14 millió forintot különítsen el erre. Egyeztettek a kollégákkal a Városfejlesztési Irodán, valamint az előzetes ajánlatok alapján erre szükség lenne. Kéri a Testületet, hogy ehhez járuljon hozzá határozatával.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva elmondja, mivel már birtokában voltak a módosított összegnek, ezzel a módosítással támogatja a határozati javaslat elfogadását.

Bebes István polgármester elmondja, itt csak karbantartásról van szó, a beruházás fejlesztési hitelhez kapcsolódik.

Szlávik Csaba képviselő-testületi tag elmondja, örül, hogy az előző ülésen e tárgykörben tett javaslata meghallgatásra került, és a megvalósulás útjára került ez a projekt, ezt maximálisan köszöni.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását. Saját véleményként elmondja, nincs az az összeg, amelyet e tárgykörben ne lehetne elkölteni. Bizottsági ülésen is elmondta, az igazi nagy gond ezzel az, hogy 20 – 22 évvel ezelőtt történt egy rekonstrukció, illetve a lámpatestek cseréje, ennek a finanszírozása akkor úgy valósult meg, hogy ezeknek a lámpatesteknek a cseréje megtörtént, ugyanakkor valamivel kevesebbet fogyasztott a rendszer, mint azt megelőzően, és abból finanszírozta a város az áram árának megtakarításával az akkori projektet. Akkor is lehetett már látni, hogy ez a rendszer 20 évvel ezelőtt is gyér megvilágítást adott a városnak. Így ha ennek a rendszernek a felújítása megtörténik, nagy valószínűséggel nem csak lámpatest cseréről van szó, hanem műszaki beavatkozásra is több helyen szükség lesz.

Czvitkovics Gyula képviselő-testületi tag elmondja, érti, hogy ez a napirendi pont miért is került ide. Úgy gondolja - akkor még 10 millió forintról volt szó, most legyen 14 millió forint – hogy ebből az összegből szívesen látna megoldást arra is, hogy ne kelljen 2-3 hétig várni arra, hogy ha kiégett az izzó, azt megjavítsák. Illetve ebből az összegből szívesen látna még, hogy tovább működhessenek ezek a közvilágító lámpák, mert reggel 7 órakor már lekapcsolják őket, pont amikor a reggeli szürkület van, valamint későn kapcsolják fel, amikor már esti szürkület van, amikor a legrosszabbul látnak az autósok. Természetesen megszavazza a napirendi pontot, de jobb lenne ha egy telefon után rögtön jönnének és megjavítanák a lámpatesteket a karbantartók.

Bebes István polgármester köszöni mindenkinek a jelzést, tudja, hogy kényes ez a téma. Nem szeretne megvédeni senkit, és nem szeretne senkinek a munkájához hozzátenni, Bizottsági Elnök úrnak jelzi, hogy vannak lámpatestek, amelyek az Önkormányzat tulajdonát képezik, azoknak a felújítása, amelyek azon kívül vannak, az az E-On munkájához tartozik. Az E-on -nal az együttműködés elég nehézkes. Ha szakaszhibáról van szó, ugyan megy a hiba bejelentés, de a hiba elhárítása minimálisan egy – két hónapot, vagy annál is többet igényel. Ami a lámpatesteket illeti, azok egy korábbi időszakban, 2002-ben, lassan 20 éve kerültek felújításra. Jelen pillanatban sok mindennel küzd a szolgáltató, akinek a feladata az, hogy folyamatosan karbantartsa a rendszert. Egyrészt nincsenek ilyen alkatrészek, sok esetben bizony olyan dolgokhoz folyamodnak, amelyeket nem könnyű megoldani. Vannak szakaszhibák, amelyeknek a javítása nem az ő feladatkörükhöz tartozik. Elég összetett feladat és téma, az E-On-nal lehet együttműködni, de tisztázni kell, melyek azok a területek, ahol főként a szakaszhibák miatt kerülnek meghibásodásra a lámpatestek. Ami a cseréket illeti, azért kérték ezt a keretösszeget, mert vannak stratégiai átkelők a 8-as úton, ezeket mindenképpen felül kell vizsgálni. Emellett marad még a hitelfelvétel, a közbeszerzés és remélhetőleg így egy olyan rendszer lesz, amely ténylegesen tudja teljesíteni, amelyet valamennyien szeretnének. Ezért kérik előzetesen ezt, ez egy promt javítás, amely ezekre a kiemelt stratégiai átkelőkre vonatkozik. Szeretné felhívni a figyelmet, hogy a szakaszhibák az E-On-hoz tartoznak, ahhoz az Önkormányzat nem nyúlhat hozzá, nem javíthatják meg. Így kéri a módosított határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**37/2021. (XII.16.) önkormányzati határozat**

Körmend város Önkormányzata Képviselő-testülete Körmend város frekventált helyszínein, a Rákóczi utcai gyalogátkelőhelyeken a közvilágítás karbantartásához (megerősítéséhez) ***14.000.000.-Ft*** keretösszeget biztosít a 2022. évi költségvetés terhére.

**6./ 2022. évi belső ellenőri terv jóváhagyása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden év végéig kell elfogadnia a Képviselő-testületnek a belső ellenőri tervet, a Pénzügyi Iroda a belső ellenőrrel elkészítette az erre vonatkozó javaslatot, kéri, tárgyalják meg és döntsenek róla.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatokat hozza:

**38/2021. (XII.16.) önkormányzati határozat**

Körmend Város Polgármestere az önkormányzat 2022. évi belső ellenőri tervét az alábbiak szerint hagyja jóvá:

1. Körmend Város Önkormányzata: Az Önkormányzat beruházási tevékenységének vizsgálata
2. Körmendi Közös Önkormányzati Hivatal: A készpénzkezelés vizsgálata
3. Körmend Város Gondnoksága: Az operatív gazdálkodási jogkörök gyakorlásának vizsgálata
4. Körmendi Kulturális Központ, Múzeum és Könyvtár: A készpénzkezelés vizsgálata

**7./ Körmendi Híradó kiadása 2022. év – ajánlatok megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Körmendi Híradó című újság kiadására, a komplett kiadói feladatok ellátására az Önkormányzat kiírta az ajánlatkérést, amelyre beérkezett ajánlatok megajánlásait az előterjesztés tartalmazza. Ahogy említették a korábbiakban, a nyomdai költségek igen bizonytalanok, ezért hosszú távú szerződésekbe nem is lehet most gondolkodni.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**39/2021. (XII.16.) önkormányzati határozat**

Körmend Város Önkormányzatának Képviselő-testülete a Körmendi Híradó című városi újság 2022. évben történő kiadása és terjesztése kapcsán úgy dönt, hogy e feladatok ellátására – az ajánlatkérés szerinti tartalommal – a legkedvezőbb ajánlatot tevő Szuperinfo Magyarország Média Kiadói Kft-vel (8200 Veszprém, Házgyári út 12.) köt vállalkozási szerződést, és felhatalmazza a polgármestert a szerződés aláírására.

**8./ Rozsdabizottság megkeresésére ismételt állásfoglalás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Képviselő-testület ezt az állásfoglalást a korábbiakban megtárgyalta és a felterjesztette a Rozsdabizottság felé, a Körmend, Rákóczi u. 10. szám alatti ingatlanfejlesztéssel kapcsolatosan. A Rozsdabizottság azonban újra kéri az állásfoglalás kiadását az Önkormányzattól.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**40/2021. (XII.16.) önkormányzati határozat**

Körmend Város Önkormányzatának Képviselő-testülete támogatja a körmendi 381 hrsz-ú ingatlan rozsdaövezeti akcióterületté történő kijelölését tekintettel arra, hogy a 381 hrsz-ú ingatlanon zajló lakóházas beépítés Körmend belvárosában, barnamezős területen valósul meg, megszüntetve Körmend városközpontjában a több évtizede ezen ingatlanon fennálló elhagyatottságot, s teremt egyúttal lehetőséget korszerű, modern lakások megvételére Körmend központjában, biztosítva ezzel a Körmenden történő helybenmaradás lehetőségét is elsősorban a fiatal generáció számára.

**9./ Beszámoló a Körmendi Közös Önkormányzati Hivatal 2021. évi munkájáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben a Testület elé tárják a hivatali munkáról készült beszámolót, most is így teszik, az előterjesztés részletes, kéri ennek megtárgyalását és annak elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**41/2021. (XII.16.) önkormányzati határozat**

Körmend Város Önkormányzata a Körmendi Közös Önkormányzati Hivatal 2021. évi munkájáról készült beszámolót jóváhagyja.

**10./ Beszámoló a Pénzügyi és Közbeszerzési Bizottság közbeszerzési munkáiról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a közbeszerzési bizottság is minden évben a Testület elé tárja az éves közbeszerzésekről készült előterjesztését, ez is kellően részletes, nem kívánja indokolni, kéri, tárgyalja meg a Testület, és döntsön róla.

Bebes István polgármester kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**42/2021. (XII.16.) önkormányzati határozat**

Körmend Város Önkormányzatának Képviselő-testülete a Pénzügyi és Közbeszerzési Bizottságának a 2021. évi közbeszerzési tevékenységéről készült beszámolót elfogadja.

**11./ Beszámoló a Szociális és Egészségügyi Bizottságra és a polgármesterre átruházott szociális hatáskörök gyakorlásáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez is egy beszámoló, melyet minden évben megtárgyal a Képviselő-testület, kéri, hogy tárgyalják meg az előterjesztést.

Szlávik Csaba képviselő-testületi tag természetesen elfogadja a beszámolót, egy javaslata lenne. A következő évi költségvetéssel kapcsolatban, a Boldog Batthyány-Strattman László ösztöndíjról van szó, melynek összege jelen pillanatban a mindenkori nyugdíj minimum 200 %-a. Mivel eléggé elszabadultak az árak és magas az infláció, az lenne a javaslata, hogy a 200 %-ot emeljék fel 250 %-ra.

Szép Dániel képviselő-testületi tag Bizottsági Elnök Úrhoz fordulva szeretné megkérdezni, hogy az eseti, a fűtés és a gyógyszer támogatásokban kimutatható- e valamilyen tendencia az előző évhez képest. Egyre több kérés érkezik-e, amely mutatja, hogy a város milyen szociális irányba halad, vagy inkább stagnál ez az érték, nem számszerű értékre kíváncsi, hanem hogy kimutatható -e valami.

Tóth Gábor bizottsági elnök válaszul elmondja, igen, vizsgálták ezeket a kérdéseket, és a COVID időszak alatt volt egy olyan változás, amikor is kisebb számban érkeztek be a kérelmek, de ahogy rendeződni látszik a helyzet, visszaáll egy állandó segélyezetti kör, se nem nő, se nem csökken a szám, így van egy állandó összeg is, ezeket ítéli meg a bizottság, nagy változás nincs.

Szép Dániel képviselő-testületi tag nem összegre gondolt, hanem pályázók számára.

Tóth Gábor bizottsági elnök válaszul elmondja, nincs több pályázó.

Auer Miklós képviselő-testületi tag segítségül elmondja, hogy a fűtés támogatásokból volt tizes, de ez majd jövőre visszaáll, de érezhetően van növekedés a fűtés támogatásokat illetően.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**43/2021. (XII.16.) önkormányzati határozat**

Körmend Város Önkormányzata Képviselő-testülete a Polgármesterre és a Szociális és Egészségügyi Bizottságraátruházott szociális hatáskörök gyakorlásáról szóló beszámolót elfogadja.

**12./ Beszámoló a Körmend és Mikrotérsége Köznevelési Intézményfenntartó Társulás 2021. évi tevékenységéről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Testület előtt van a beszámoló, amely részletesen beszámol az év történéseiről.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**44/2021. (XII.16.) önkormányzati határozat**

Körmend Város Önkormányzatának Képviselő-testülete úgy dönt, hogy a Körmend és Mikrotérsége Köznevelési Intézményfenntartó Társulás 2021. évi tevékenységéről szóló beszámolót elfogadja.

**13./ Beszámoló a Körmend és Kistérsége Önkormányzati Társulás 2021. évi tevékenységéről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az írásbeli anyagot a Képviselők megkapták, kiegészíteni nem kívánja.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**45/2021. (XII.16.) önkormányzati határozat**

Körmend Város Önkormányzatának Képviselő-testülete úgy dönt, hogy a Körmend és Kistérsége Önkormányzati Társulás 2021. évi tevékenységéről szóló beszámolót elfogadja.

**14./ A Körmendi Kulturális Központ, Múzeum és Könyvtár alapító okiratának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy telephely módosítás okán kell az alapító okiratot módosítani, az Emberi Erőforrások Minisztériuma a módosításhoz hozzájárult, így azt megtárgyalhatja a Testület.

Auer Miklós képviselő-testületi tagnak lenne egy kérdése. Eddig azon dolgoztak, hogy a csónakkikötő, vagyis a Bárkaház a Kulturális Központhoz kerüljön, most azon dolgoznak, hogy elkerüljön. Nem igazán érti, miért van erre szükség, a kérdés inkább arra vonatkozik, hogy annak idején vásároltak oda eszközöket, azokkal mi fog történni. Vásároltak kenut, kajakot is talán, amelyre kérte, hogy tegyék fel Körmend matricát, pótkocsit is vettek vagy nyertek talán.

Bebes István polgármester elmondja, ezek az eszközök is ide fognak kerülni.

Dr. Hadnagy Ádám képviselő-testületi tag a Kulturális, Sport és Ifjúsági Ügyek Bizottság véleményét tolmácsolva támogatja a határozati javaslat elfogadását.

Bebes István polgármester a napirend zárásaként Képviselő Úr kérdésére válaszul elmondja, nem kíván belemenni miért és miért sem, de egy biztos, többségében a Bárkaházhoz kapcsolódó feladatok bevételtermelő tevékenységek, amelyek jobban illenek a Kft. működésébe, valamint a pályázatokban lévő eszközökkel kapcsolatos feladatoknál is könnyebb így az eljárás. Intézményvezető Asszony is elmondhatja, hogy a Bárkaház üzemeltetése idegen volt az intézmény működésétől, ezért közösen beszéltek róla, ha lehetséges, olyan helyre tegyék, amely ténylegesen is tud a vagyonnal foglalkozni, ez volt a leginkább az oka ennek.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**46/2021. (XII.16.) önkormányzati határozat**

Körmend Város Önkormányzata Képviselő-testülete megismerte, és a mellékletnek megfelelően – figyelemmel a kultúráért felelős miniszter átszervezést támogató véleményére is – jóváhagyja az általa fenntartott Körmendi Kulturális Központ, Múzeum és Könyvtár alapító okiratát módosító okiratot, egyben felhatalmazza a Polgármestert annak aláírására.

Körmend Város Önkormányzata Képviselő-testülete megismerte, és a mellékletnek megfelelően – figyelemmel a kultúráért felelős miniszter átszervezést támogató véleményére is – jóváhagyja az általa fenntartott Körmendi Kulturális Központ, Múzeum és Könyvtár módosításokkal egységes szerkezetbe foglalt alapító okiratát.

**15./ Alpolgármesteri beszámoló**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Alpolgármester Úr beszámolója következik, kérdezi, hogy kívánja-e kiegészíteni az előterjesztést.

Belencsák István alpolgármester szeretné megköszönni Polgármester Úrnak és az Önkormányzat, a Városgondnokságnak, illetve a Múzeum és Könyvtár dolgozóinak mindazt a segítséget és támogatást, melyet biztosítottak számára ahhoz, hogy munkáját hatékonyan tudja végezni.

Szlávik Csaba képviselő-testületi tag Alpolgármester Úrhoz szeretne kérdést intézni. Egy 2017-es gond és probléma, melyet felvet, mégpedig a Kossuth Lajos utcai Idősek Otthonával kapcsolatban. Régóta kérték már az ott lakók, hogy egy lift vagy felvonó építését kezdeményezze a város, ugyanis az egyre idősödő ellátottak számára szükség lenne valamiféle segítséget nyújtani nekik. A másik pedig, ha jól emlékszik akkor a 2020-as év folyamán kérdezte, mi az elképzelés a Thököly Imre utcai posta épületével kapcsolatban. Szeretné, ha válaszolna ezekre a kérdésekre.

Belencsák István Alpolgármester az Idősek Otthonával kapcsolatban elmondja, hogy első körben egy idősebb úr kereste meg ezzel a kérdéssel kapcsolatban, tartott is utána egy fórumot, amely szerepel a beszámolóban is, ott is jelezték az ott lakók ezt a fajta igényüket. Kimentek a Városfejlesztési Iroda munkatársaival, végeztek egy szemlét, igyekeznek, hogy minél előbb megvalósuljon egy lift kiépítése.

Tubolyné Balázs Nóra Irodavezető Asszony elmondja, hogy kimentek az ajánlatok a tervezésre, tervező által is meg lett vizsgálva, milyen úton módon lehetne ezt megvalósítani.

Bebes István polgármester a Posta épületével kapcsolatban tenne hozzászólást, mivel ez egy fontos kérdéskör, és problémás terület. Ennek van egy gondja, amely nem más, mint az, hogy 1/5 részben a MNV Zrt a tulajdonosa. Próbálnak ezen a nagy akadályon keresztül jutni, azonban horribilis összeget állapított meg az MNV Zrt az 1/5 tulajdonrész értékesítéséért. Bízik abban, hogy sikerül dűlőre jutni és ennek a hasznosítását illetően el tudnak indulni. Ez nem Körmend városán múlik, hanem leginkább az MNV Zrt.-n.

Tóth Gábor képviselő-testületi tag a Szociális és Egészségügyi Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő határozatot hozza:

**47/2021. (XII.16.) önkormányzati határozat**

Körmend Város Önkormányzatának Képviselő-testülete Belencsák István alpolgármester 2021. évi munkájáról szóló beszámolót elfogadja.

**16./ Közterület elnevezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy lakossági kérés nyomán készült az előterjesztés. Annyit tudni kell, ha a választásokat kitűzik, akkor már nem lehet közterületet újonnan elnevezni, így jelen pillanatban kérdéses, hogy a választások kitűzéséig átmegy-e az adminisztratív rendszeren a címképzés, ha nem, akkor csak a választásokat követően tud majd lakcímkártyát kapni az új címre az érintett lakos. Természetesen erről a lakos tájékoztatása meg fog történni. Kéri a javaslatok megtételét.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, próbáltak utcanevet találni az érintett közterületnek. Két olyan határozati javaslat került elő, amely közül a bizottság nem tudott dönteni, az egyik a Parti sétány, a másik pedig a Kikötő utca, de a döntést a Testületre hagyta a Bizottság.

Bebes István polgármester javaslata a Hatos sétány elnevezés, amely bátortalan felvetés, de a körmendiek tudják mit jelent, de a Testület bölcsességére bízza a döntést. Így felteszi a két bizottsági javaslatot.

*A Képviselő-testület a Kikötő utca elnevezésre vonatkozó javaslatot 4 igen, 2 nem szavazattal, 5 tartózkodás mellett elutasította.*

A Képviselő-testület a parti sétány elnevezésre vonatkozó javaslatot 9 igen, 2 nem szavazattal elfogadja, és a következő határozatot hozza:

**48/2021. (XII.16.) önkormányzati határozat**

Körmend Város Önkormányzata Képviselő-testülete úgy határoz, hogy a körmendi 4687. hrsz-ú közterületet elnevezi a következők szerint: ***Parti sétány.***

A Képviselő-testület felkéri a jegyzőt, hogy az új elnevezést a szükséges nyilvántartásokon vezesse át.

**17./ Jutalom megállapítása**

Előterjesztő: **Belencsák István** alpolgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, mivel őt érinti az előterjesztés, ebben nem kíván részt venni, így az ülés vezetését átadja Alpolgármester Úrnak.

*Bebes István polgármester elhagyja az üléstermet.*

Belencsák István alpolgármester elmondja, hogy Alpolgármesterként kezdeményezte a Testület előtt, hogy a Képviselő-testület egy havi járandóságának megfelelő összeget állapítson meg Polgármester Úr részére tekintettel az alábbiakra: a veszélyhelyzet alatt mindenben Polgármester Úrnak kellett dönteni, aki a döntés előtt az Önkormányzat, illetve a Testületi hatáskörbe tartozó ügyekben kikérte a Testület, illetve a Bizottságok véleményét. A korábbi sikeres polgármesteri lobbi tevékenységnek köszönhetően két fontos beruházáshoz, a piac építéséhez és a Rába parti turisztikai központ létesítéséhez az eredetileg elnyert 100 – 100 millió forint összeg helyett 400 – 400 millió forintot kapott a város. 2021-ben szintén erős polgármesteri közben járásra több mint 250 millió többlettámogatást kapott a város ahhoz, hogy a barnamezős beruházás megvalósulhasson. Polgármester Úr közbenjárásával sikerült a Kulturális Központ és a Felsőberki Kultúrház energetikai felújítására és a Kulturális Központ belső tereinek felújítására kiegészítő támogatást elnyerni 16 millió forint összegben, így nem kell ezt a jelentős összeget az Önkormányzatnak önerőből előteremteni. Az idei évben is nyert a BM útfelújítási pályázat több utcát is érintően. Nyert a zártkerti pályázat is, amely révén a zártkerti utak karbantartása tud megvalósulni, amelyben szintén el kellett járnia Polgármester Úrnak. Óriási a lobbi a megmaradt TOP-os pályázati pénzek felhasználásáért, sikerült Polgármester Úrnak 300 millió forint összeget ebből megszereznie Körmend javára, amely a Rábán aluli területek csapadékvíz-elvezetésének a megoldására folyik majd. A sikeres érdekképviseletnek köszönhetően a Kormány döntött arról, hogy támogatja az új körmendi sportcsarnok építését, ehhez az előkészítő költségeket biztosította is a Kormányhatározat. Mindezen kívül Polgármester Úr ebben az évben is eljárt azért, hogy minden eddiginél nagyobb rendkívüli támogatást kapjon Körmend a működőképesség megőrzése és a településekre kiírt pályázatok során, amelyről a napokban dönt a Kormány.

Szlávik Csaba képviselő-testületi tag úgy véli, amit Alpolgármester Úr elmondott, az a polgármester munkaköri feladatai közé tartozik, ezért ezekben az ügyekben kötelessége eljárni, ugyanis a határozatok végrehajtásának ő a felelőse. Vannak olyan 100 milliós nagyságrendű összegek megjelölve, amelyek még folyamatban vannak. Gondol itt a 400 milliós beruházásra, a sportcsarnok 700 milliós beruházására. Olyan félelme van, nehogy úgy járjanak, mint annak idején a kastély beruházásával kapcsolatban, amikor be lett harangozva a 1,5 milliárd forintos támogatás, de jelen pillanatban információi aggályai vannak, mert sok beruházást vissza is vont a Kormány. Hiányérzete van a felsorolással kapcsolatban, mert a képviselői munkák segítése nincs megjelenítve. Tehát a képviselői munkák által feltárt konkrét segítés, lakossági igények kielégítése, annak szándéka, annak megvalósítása nem kapott helyet a felsorolásban. Szeretne konkrét dolgokat is mondani, mint például a Hunyadi utca és a Nap utca közötti csapadékvíz-elvezetése folyamatban van. Utak, járdák, a Hunyadi utca és a Bartók Béla utca kereszteződésében egészen a rámpáig a gyalogjárda kritikán aluli. A Bartók lakótelepen lévő kosárlabda pálya bekerítése az úttal párhuzamos részen eddig nem történt meg. Parkolók kialakítása, az orvosi rendelő mögötti parkoló rendbetétele, az Olcsai tér parkolási gondjainak megoldása, javítása, Dózsa György utca parkolás. Sorolhatná még, például a Rába parti kerékpárút korlátjainak javítása, ezek a dolgok hozzájárulhatnának ahhoz, ami segítené a képviselők munkáját. Kicsit hiányérzete van ezzel kapcsolatban az előterjesztés miatt. Továbbá egy javaslata lenne, miszerint a következő költségvetési évben, a Képviselő-testület konkrét feladatokat állapítson meg a Polgármester részére. Például, ha hitel felvételére kényszerülnek a világítás megvalósítására, amennyiben a Polgármester a lobbi tevékenységét befolyásolhatja, akkor hitelfelvételi csökkenést lehetne elérni, 300 millió forint helyett lehetőség szerint 150 millió forintot, így a kamat is teljesen másképp alakulna. Ha esetlegesen lobbi tevékenysége folytán talán sikerülne azt elérni, hogy központi költségvetésből sikerülne megvalósítani a közvilágítást, akkor azt mondja, javasoljanak a Polgármester Úrnak 2 – 3 havi jutalmat. Az lenne a tiszteletteljes kérése a Képviselő-testület felé, hogy a következő költségvetésbe tervezze be úgy ezt a polgármesteri jutalmazást, hogy konkrét feladatokat határozzon meg. Reméli érthető volt, amit elmondott.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását. Személyes véleményként elmondja, maga tett az elmúlt év végén egy ilyen előterjesztést, idei évben ezt Alpolgármester Úr tette meg, azonban ha ő nem tette volna meg, megtette volna helyette. Amit Szlávik Képviselő Úr mond, vannak olyan dolgok, amelyek nem kerültek kifizetésre, ez így is van, de több olyan dolog van, amely átadásra vagy kifizetésre került. Ez egyértelműen Polgármester Úr lobbi tevékenységének köszönhető. Ezt előre akkor sem tudták volna megmondani, hogy ezek a lobbi tevékenységek hogyan zárulnak, milyen eredménnyel. Ha mindezeket előre leírták volna, lehet, éppen másban tudott volna 200 vagy 500 millió forintot elnyerni Polgármester Úr támogatásként. A polgármesteri fizetést törvény írja elő meghatározóan. Úgy is el lehet végezni egy munkát, hogy reggel 8 órakor bemegy valaki és délután 4 órakor feláll és hazamegy, elvégezte a munkáját, de nem szerzett a városnak, 400, 600 vagy 800 millió forintot pluszban a lobbi tevékenységnek köszönhetően. Szeretne megkérni mindenkit, hogy se pozitív, se negatív irányba a személyeskedést ne vigyék bele, a sima elvégzett munkához képest ami pluszt nyújtott Polgármester Úr, aszerint döntsenek arról, hogy megérdemli -e az egy havi jutalmat.

Czvitkovics Gyula képviselő-testületi tag úgy véli, tekintettel arra, hogy Polgármester Úr abban a körben tud mozogni, amelyet a Testület meghatároz, illetve amely a költségvetés terhére elvégezhető, ennek nagy részét a Testület határozza meg, hiszen a költségvetést a Testület hagyja jóvá. Azok a feladatok, amelyek itt előtérbe kerültek, hosszabb ideje visszatérő problémák, azok azt is jelzik, hogy jelen esetben sikerült olyan költségvetési forrást találni, amellyel ezt meg lehet valósítani. Ha csak egy példát hoz elő, mégpedig az orvosi rendelő mögötti parkoló, az Önkormányzatnak nem az a legnagyobb problémája, hogy ezt nem tudná megvalósítani, hanem az, hogy annyi közmű megy ott keresztül, hogy azok kiváltása tízszerese a parkoló felújításnak. Lehet ilyen feladatokat meghatározni, egy rész azonban a Testülettől független, másik része tőlünk függő, de számon kérni csak azt lehet, amelyet a Testület itt meghatározott. Úgy gondolja, maradjanak abba a körben, amelyet a Testület meghatároz, illetve abban a mozgástérben maradjon meg a Polgármester, amelyet a Testület itt eldönt.

Tóth Gábor képviselő-testületi tag elmondja, kár abba belemenni, hogy felsorolás jelleggel vegyék számba, amely feladatok előttük állnak, hiszen ez egy végtelen történet. Mindig lesznek újabb és újabb elvégzendő feladatok. Az, hogy olyan feladatokat határozzanak meg Polgármester Úrnak, amely rajta kívül álló, amely hatalmas összegekbe kerül, lehet itt az Olcsai tér pakolójának felújításáról beszélni, vagy épp a 7 emeletes parkolóját említeni, ezek 100 milliós nagyságrendű felújítások, ezt nem javasolja. Ha sikerül pályázati forrást találni, nyilván elvégzésre kerülnek ez a feladatok, de ennek a befolyásolása is nehéz, pláne egy éven belül, a pályázat kiírásától a közbeszerzés lefolytatásáig, és hogy a befejezéséig is eljusson még abban az évben a beruházás. Ilyen feladatokat nem lehet meghatározni. Polgármester Úrnak azt a munkát kell díjazni, amelyeket erőn felül megtett, ahogy Dr. Szabó Barna Képviselő Úr is elmondott, hogy nem 8 órától 4 óráig van feladat, hanem akár szombaton, akár vasárnap is.

Szlávik Csaba képviselő-testületi tag Dr. Szabó Barna elnök Úrnak szeretné mondani, hogy a lobbi tevékenység alapvetően Polgármester Úr feladata, ezért kapja az illetményét.

Petrovics László képviselő-testületi tag is szeretne hozzászólni. Polgármester Úr behívatta az irodájába, elbeszélgettek, itt ő kérte arra Polgármester Urat, hogy a körmendi kórházzal is kellene kicsit foglalkozni. Igaz, Szombathelyhez tartozik, de helyileg itt van, sajnos az ott dolgozó embereket beszippantja Szombathely, és nem adja őket vissza. Úgy áll a körmendi kórház, hogy egymást kisegítve dolgoznak, egyik helyről a másikra, végeznek olyan feladatokat is, amelyek nem a feladatkörükbe tartozik, nincs ember, mert mindenkit elvisznek, előbb - utóbb nem lesz itt senki. A jövő évben 7 ember fog nyugdíjba menni a szakrendelőkből, a műtő 21. századira fel van szerelve, és nincsenek műtétek. Sterilizáló gép tönkrement, melynek alkatrésze 1 millió forintba kerül, ezt a szombathelyi kórház nem csináltatja meg, mert azt mondták erre nincs szükség, azonban erre szükség lenne a sebészeti ellátásokat érintően. Nincs kapacitásuk, az emberek elmennek innen dolgozni, két bőrt akarnak róluk lehúzni, kérte Polgármester Urat, tegyen valamit ennek érdekében, mert ő az, aki tudna ezért lobbizni, odaállni, hogy a körmendi kórház fontos a körmendi emberek számára.

Belencsák István Alpolgármester elmondja, Polgármester Úr folyamatos levélváltásban van a szombathelyi kórházzal, illetve már a Minisztériumokkal is ezen helyzet normalizálódásának érdekében. Annyit szeretne hozzáfűzni Szlávik Képviselő Úr hozzászólásához, hogy az előtte felszólalók mindenre válaszoltak, amiket említett Képviselő Úr, neki csak annyi maradt hátra, hogy Szlávik képviselő úrnak a Polgármester Úr képviselői támogatásáról tett kijelentését megkérdőjelezze. Ugyanis úgy gondolja, Polgármester Úr minden támogatást megad a képviselői munka hatékony elvégzésének érdekében. A képviselő úr jelzett problémái a Hunyadi utcai és egyéb területen lévő járdák minden körzetben felmerülő problémák, meg kell találni azt a forrást, amelybe ezeket mind bele lehet illeszteni.

Belencsák István Alpolgármester lezárja a napirendet, szavazásra teszi fel a határozati javaslatot.

Körmend Város Önkormányzata Képviselő-testülete a javaslatot 7 igen, 3 nem szavazattal elfogadja, és a következő határozatot hozza:

**49/2021. (XII.16.) önkormányzati határozat**

Körmend Város Önkormányzata Bebes István polgármester részére, a Polgármesternek a 2021. évben elvégzett, az előterjesztésben is részletezett tevékenységének, munkájának elismeréseként egyhavi járandóságának megfelelő jutalmat állapít meg, és felkéri a pénzügyi iroda vezetőjét, hogy intézkedjék annak kifizetéséről.

További kérdés, vélemény nem hangzik el. Belencsák István Alpolgármester a Képviselő-testület nyílt ülését 9 óra 14 perckor bezárja.

K. m. f.

Bebes István dr. Fábián Ágnes

polgármester aljegyző